Diari Oficial de la Generalitat Valenciana


Sumari del DOGV 7769, del 27-04-2016 (2016/2842)

RESOLUCIÓ de 25 d'abril de 2016, de la Conselleria d'Educació, Investigació, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7769

Data del DOGV
:   27-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2842


Data del document
:   25-04-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Investigació, Cultura i Esport

Data de l’encapçalament de la resolució de la versió en valencià, corregida per la Correcció d'errades publicada en el DOCV número 7792 de 27.05.2016. On diu "24 d'abril" ha de dir "25 d'abril".

RESOLUCIÓ de 24 d'abril de 2016, de la Conselleria d'Educació, Investigació, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius. [2016/2842]  
La Llei 4/1998, d'11 de juny, de la Generalitat, del Patrimoni Cultural Valencià, va crear, per l'article 85, la Junta Qualificadora de Documents Administratius, a la qual correspon l'estudi i el dictamen de les qüestions relatives a la qualificació, la utilització, la integració en els arxius, l'exclusió d'aquests i la inutilitat administrativa dels documents. D'altra banda, en l'article 84.1 de la mateixa llei s'estableix que reglamentàriament es determinaran el termini de vigència administrativa i la resta de normes relatives a la circulació, la conservació i la qualificació dels documents de les distintes administracions de la Comunitat Valenciana, així com a la destrucció dels no reservats a la conservació permanent.  
Posteriorment, la Llei 3/2005, de 15 de juny, de la Generalitat, d'Arxius, va determinar en l'article 11 la composició i les principals funcions de l'esmentada Junta Qualificadora de Documents Administratius.  
  
Finalment, i com a desplegament de la normativa anterior, es va publicar el Decret 189/2005, de 2 de desembre, del Consell de la Generalitat, pel qual es regulen la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics. En aquest decret s'estableix, en l'article 17.1, que les propostes de taules de valoració documental que hagen sigut objecte d'un informe favorable de la Junta Qualificadora de Documents Administratius seran aprovades per mitjà d'una resolució del conseller competent en matèria de cultura.  
En la sessió celebrada el dia 3 de març de 2016, la Junta Qualificadora de Documents Administratius va estudiar les propostes de taules de valoració documental presentades per les corresponents comissions de valoració documental.  
En conseqüència, fent ús de les facultats que em confereix l'article 28.e de la Llei 5/1983, de 30 de desembre, del Consell, resolc:  
  
  
Primer  
Aprovar i fer públiques les taules de valoració documental presentades per les diferents comissions de valoració documental de l'Administració que han obtingut l'informe favorable de la Junta Qualificadora de Documents Administratius en la sessió celebrada el dia 3 de març de 2016:  
- Codi 00186. Expedients de fiances per arrendaments urbans.  
  
- Codi 00335. Expedients de les declaracions de l'IRPF.  
- Codi 00526. Projectes de supervisió.  
- Codi 00994. Projectes del servei de gestió immobiliària del patrimoni.  
- Codi 00379. Expedients de pagaments indeguts acollits al mecanisme de finançament per al pagament de proveïdors.  
- Codi 00060. Llibres registre de la targeta cultural de la tercera edat.  
- Codi 00008. Expedients per a l'expedició de la targeta cultural de la tercera edat.  
- Codi 00588. Expedients de convenis.  
El resum de les taules de valoració documental aprovades figura com a annex de la present resolució.  
  
Segon  
D'acord amb el que preveu l'article 57.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la present resolució tindrà efectes plens als tres mesos de ser publicada en el Diari Oficial de la Comunitat Valenciana, i estarà condicionada, en tot cas, al fet que durant aquest termini de temps no hi haja constància de la interposició de cap recurs.  
  
Contra la present resolució, que posa fi a la via administrativa, de conformitat amb allò que disposa l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà del dia en què es publique la present resolució, de conformitat amb el que estableixen els articles 10 i 46 de la Llei 29/1998, de 13 de juny, reguladora de la jurisdicció contenciosa administrativa.  
En tot cas, les institucions i els organismes afectats no podran procedir a l'eliminació de la documentació fins que la resolució, en cas de ser impugnada, adquirisca fermesa legal.  
  
València, 25 d'abril de 2016. El conseller d'Educació, Investigació, Cultura i Esport: Vicent Marzà Ibáñez.  
  
  
ANNEX  
  
Codi: 00280  
Sèrie documental: Expedients de fiances per arrendaments urbans.  
Òrgan productor: Conselleria d'Hisenda i Model Econòmic / Secretaria Autonòmica d'Hisenda / Subdirecció General de Tributs / IVAT (Institut Valencià d'Administració Tributària).  
Funció: Constituir una fiança com a garantia que busca assegurar el compliment d'una obligació; quan es rescindeix aquesta obligació, en concloure el contracte que hi va donar lloc, comença el procés de devolució a la persona que per mitjà de la fiança es va comprometre a la realització de determinades obligacions que ja s'han realitzat.  
Data dictamen: 3 de març de 2016.  
Dictamen: Conservació permanent.  
Se n'estableix la transferència a l'Arxiu Històric de la Comunitat Valenciana quan s'haja tornat la fiança i haja finalitzat la seua tramitació en cada cas.  
  
  
  
  
Codi: 00165  
Sèrie documental: Expedients de les declaracions de l'IRPF.  
Òrgan productor: Conselleria d'Hisenda i Model Econòmic / Secretaria Autonòmica d'Hisenda / Subdirecció General de Tresoreria / Servei de Gestió de Pagaments  
Funció: Realitzar les declaracions de l'IRPF de l'Administració general de la Generalitat, de sanitat i dels centres concertats.  
  
Data dictamen: 3 de març de 2016.  
Dictamen: Conservació permanent.  
Se n'estableix la transferència a l'Arxiu Històric de la Comunitat Valenciana als quatre anys.  
  
  
  
  
Codi: 00113  
Sèrie documental: Projectes de supervisió.  
Òrgan productor: Conselleria d'Hisenda i Model Econòmic / Secretaria Autonòmica de Model Econòmic i Finançament / Subdirecció General de Patrimoni / Servei de Gestió Immobiliària  
  
Funció: Els projectes resultants de la seua funció de dirigir l'Oficina de Supervisió de Projectes de la Conselleria.  
Data dictamen: 3 de març de 2016.  
Dictamen: Conservació permanent.  
Se n'estableix la transferència a l'Arxiu Històric de la Comunitat Valenciana als cinc anys.  
  
  
  
  
Codi: 00454  
Sèrie documental: Projectes del servei de gestió immobiliària del patrimoni.  
Òrgan productor: Conselleria d'Hisenda i Model Econòmic / Secretaria Autonòmica de Model Econòmic i Finançament / Subdirecció General de Patrimoni / Servei de Gestió Immobiliària  
  
Funció: Redactar els projectes i dirigir les obres dels edificis administratius de la Generalitat, o de qualsevol altra àrea que se li encomane.  
Data dictamen: 3 de març de 2016.  
Dictamen: Conservació permanent.  
Se n'estableix la transferència a l'Arxiu Històric de la Comunitat Valenciana quan ho decidisca l'òrgan gestor, ja que els valors primaris continuen vigents mentres subsistisca l'edifici.  
  
  
  
  
Codi: 00893  
Sèrie documental: Expedients de pagaments indeguts acollits al mecanisme de finançament per al pagament de proveïdors.  
Òrgan productor: Conselleria d'Hisenda i Model Econòmic / Secretaria Autonòmica d'Hisenda / Subdirecció General de Tresoreria / Servei de Gestió de Pagaments  
Funció: Mecanisme extraordinari de finançament per al pagament a proveïdors. Aquest procediment consisteix en la devolució dels pagaments que s'han realitzat indegudament.  
Data dictamen: 3 de març de 2016.  
Dictamen: Conservació permanent.  
Se n'estableix la transferència a l'Arxiu Històric de la Comunitat Valenciana als cinc anys.  
  
  
  
  
Codi: 00960  
Sèrie documental: Llibres registre de la targeta cultural de la tercera edat.  
Òrgan productor: Conselleria d'Educació, Investigació, Cultura i Esport / Direccions territorials de Castelló i València / Serveis territorials de Cultura i Esport  
Funció: Registre de les persones sol·licitants de la targeta cultural de la tercera edat, per a persones jubilades i pensionistes majors de 55 anys i els seus cònjuges residents a la Comunitat Valenciana, amb possibilitat de descomptes en serveis i productes culturals.  
Data dictamen: 3 de març de 2016.  
Dictamen: Conservació permanent.  
Se n'estableix la transferència a l'Arxiu Històric de la Comunitat Valenciana als cinc anys d'haver finalitzat la tramitació.  
  
  
  
  
Codi: 00122  
Sèrie documental: Expedients per a l'expedició de la targeta cultural de la tercera edat.  
Òrgan productor: Conselleria d'Educació, Investigació, Cultura i Esport / Direccions territorials de Castelló i València / Serveis territorials de Cultura i Esport  
Funció: Expedició d'una targeta per a persones jubilades i pensionistes majors de 55 anys i els seus cònjuges residents a la Comunitat Valenciana, amb possibilitat de descomptes en serveis i productes culturals.  
Data dictamen: 3 de març de 2016.  
Dictamen: Eliminació total en el termini d'un any.  
Es conservarà un expedient de cada any i un exemplar de cada tipus de formulari que s'utilitze com a mostra de la sèrie documental.  
  
  
  
  
Codi: 00717  
Sèrie documental: Expedients de convenis.  
Òrgan productor: Conselleria de Sanitat Universal i Salut Pública / Sotssecretaria  
Funció: Instrumentar diversos negocis jurídics, com ara la col·laboració interadministrativa, la cooperació en matèria de voluntariat, la concessió directa de subvencions, etc.  
Data dictamen: 3 de març de 2016.  
Dictamen: Conservació permanent.  
Se n'estableix la transferència a l'Arxiu Històric de la Comunitat Valenciana quan la vigència dels convenis haja finalitzat definitivament.  
  
Aquest dictamen pot tindre caràcter transversal per a tota la Generalitat sempre que la documentació que incloguen els expedients i la funció dels convenis generats per altres unitats productores siga semblant.